钦定古今图书集成/明伦汇编/氏族典/第422卷 > 《廖用贤尚友录》 > 闵仲叔
## 钦定古今图书集成/明伦汇编/氏族典/第422卷 > 《廖用贤尚友录》 > 闵仲叔

按《后汉书周黄徐姜申屠传序》：“太原闵仲叔者，世称
节士，虽周党之洁清，自以弗及也。建武中，应司徒侯
霸之辟，既至，霸不及政事，徒劳苦而已。仲叔恨，遂投
劾而去。复以博士征，不至，客居安邑，老病家贫，不能
得肉，日买猪肝一片，屠者或不肯与，安邑令闻，敕吏
常给焉。仲叔怪而问之，知乃叹曰：‘闵仲叔岂以口腹
累安邑邪’？”遂客沛，以寿终。